### NN 6/2017 (20.1.2017.), Plan dodjele za pokretne i nepokretne komunikacijske mreže u frekvencijskom pojasu 3400 – 3800 MHz

Hrvatska regulatorna agencija za mrežne djelatnosti

204

Na temelju članka 12. stavka 1. točke 9. i članka 82. Zakona o elektroničkim komunikacijama (»Narodne novine« br. 73/08, 90/11, 133/12, 80/13 i 71/14), Vijeće Hrvatske regulatorne agencije za mrežne djelatnosti donosi

PLAN

DODJELE ZA POKRETNE I NEPOKRETNE KOMUNIKACIJSKE MREŽE U FREKVENCIJSKOM POJASU 3400 – 3800 MHz

Opći uvjeti

Članak 1.

(1) Opći uvjeti Plana dodjele za frekvencijski pojas 3400 – 3800 MHz određuju se Tablicom 1.

Tablica 1.

|  |  |  |  |
| --- | --- | --- | --- |
| Frekvencijski pojas (MHz) | Područje uporabe | Vremensko ograničenje | Primjena |
| 3400 – 3450/ 3500 – 3550 | Republika Hrvatska osim Međimurske i Varaždinske županije | – | Pokretne i nepokretne komunikacijske mreže u skladu s ECC/DEC/(11)06 |
| 3400 – 3450/ 3500 – 3550 | Republika Hrvatska | Raspoloživo nakon 4. 11. 2023. | Pokretne i nepokretne komunikacijske mreže u skladu s ECC/DEC/(11)06 |
| 3450 – 3500/ 3550 – 3590 | Republika Hrvatska | – | Pokretne i nepokretne komunikacijske mreže u skladu s ECC/DEC/(11)06 |
| 3590 – 3800 | Republika Hrvatska | Raspoloživo nakon 31. 12. 2020 | Pokretne i nepokretne komunikacijske mreže u skladu s ECC/DEC/(11)06 |

(2) U frekvencijskom pojasu 3400 – 3800 MHz širina dodijeljenog spektra je višekratnik bloka frekvencija širine 5 MHz.

(3) U frekvencijskom pojasu 3400 – 3800 MHz koristi se vremenski dupleks (TDD).

Tehnički uvjeti za bazne postaje

Članak 2.

(1) S ciljem neometanog rada različitih pokretnih i nepokretnih komunikacijskih mreža u frekvencijskom pojasu 3400 – 3800 MHz definira se maska ruba kanala (BEM), koja je određena emisijom unutar bloka, emisijom u prijelaznim frekvencijama kako je propisano u Tablici 2. ovog Plana dodjele i emisijom izvan bloka kako je propisano u Tablici 3. ovog Plana dodjele.

(2) Unutar dodijeljenog bloka, osim u prvih 5 MHz i zadnjih 5 MHz dodijeljenog bloka kod nesinkroniziranih TDD mreža, maksimalna snaga ne smije prijeći 68 dBm po anteni mjereno unutar 5 MHz.

(3) Za femto bazne postaje obavezno je korištenje kontrole snage.

(4) U slučaju nesinkroniziranih TDD mreža, u prvih, odnosno zadnjih 5 MHz u dodijeljenom bloku koji su susjedni bloku frekvencija druge nesinkronizirane mreže, maksimalna snaga ne smije prijeći 4 dBm po ćeliji mjereno unutar 5 MHz.

(5) U slučaju sinkroniziranih TDD mreža, maska ruba kanala (BEM) u prijelaznim frekvencijama definirana je u Tablici 2.

Tablica 2. BEM u prijelaznim frekvencijama između sinkroniziranih TDD mreža

|  |  |
| --- | --- |
| Frekvencijski pojas | Ograničenje ekvivalentne izotropno izračene snage po anteni, mjereno unutar 5 MHz |
| -5 do 0 MHz od donjeg ruba dodijeljenog bloka ili  0 do 5 MHz od gornjeg ruba dodijeljenog bloka(1) | MIN(2)(Pmax-40; 21) dBm / 5 MHz |
| -10 do -5 MHz od donjeg ruba dodijeljenog bloka ili  5 do 10 MHz od gornjeg ruba dodijeljenog bloka(1) | MIN(2)(Pmax-43; 15) dBm / 5 MHz |
| (1) unutar bloka dodijeljenog susjednoj sinkroniziranoj TDD mreži u ovisnosti o tome da li se on nalazi ispod ili iznad dodijeljenog bloka | |
| (2) funkcija čiji je rezultat manji od dva broja, argumenta funkcije | |
| Pmax je maksimalna snaga nosioca bazne postaje mjerene kao maksimalna dozvoljena ekvivalentna izotropno izračena snaga (EIRP). | |

(6) Maska ruba kanala (BEM) u prijelaznim frekvencijama ne primjenjuje se za susjedne nesinkronizirane TDD mreže, niti ispod 3400 MHz odnosno iznad 3800 MHz.

(7) Maska ruba kanala (BEM) izvan dodijeljenog bloka definirana je u Tablici 3.

Tablica 3. BEM izvan dodijeljenog bloka

|  |  |
| --- | --- |
| Vrsta susjednih TDD mreža | Ograničenje ekvivalentne izotropno izračene snage, mjereno unutar 5 MHz |
| Sinkronizirane | MIN(1)(Pmax-43; 13) dBm / 5 MHz, po anteni |
| Nesinkronizirane | -34 dBm / 5 MHz, po ćeliji |
| (1) funkcija čiji je rezultat manji od dva broja, argumenta funkcije | |
| Pmax je maksimalna snaga nosioca bazne postaje mjerene kao maksimalna dozvoljena ekvivalentna izotropno izračena snaga (EIRP). | |

(8) Operatori kojima su dodijeljeni susjedni blokovi mogu, uz prethodno odobrenje Hrvatske regulatorne agencije za mrežne djelatnosti, dogovoriti korištenje drugačije maske ruba kanala (BEM) od one definirane stavcima 3., 4. i 6. ovog članka.

(9) Hrvatska regulatorna agencija za mrežne djelatnosti će po potrebi provoditi koordinaciju s nepokretnom satelitskom službom i mikrovalnim vezama u susjednom radiofrekvencijskom pojasu.

Tehnički uvjeti za krajnje postaje

Članak 3.

(1) Maksimalna vrijednost unutarpojasne emisije za krajnje postaje iznosi 25 dBm.

(2) Ograničenje snage iz stavka 1. ovog članka za nepokretne i postavljene krajnje postaje je definirana kao ekvivalentna izotropno izračena snaga (EIRP), a za pokretne i prenosive krajnje postaje kao ukupna izračena snaga (TRP).

Stupanje na snagu

Članak 4.

Ovaj Plan dodjele stupa na snagu osmi dan od dana objave u »Narodnim novinama«.

Klasa: 011-02/16-02/12
Urbroj: 376-03-17-1
Zagreb, 18. siječnja 2017.

Predsjednik Vijeća
dr. sc. Dražen Lučić, v. r.